Det kongelige Klima- og miljødepartement

Kap. 1400, 1412, 1420, 1473, 1481, 4420 og 5578

Prop. 22 S

(2018–2019)

Proposisjon til Stortinget (forslag om stortingsvedtak)

Endringer i statsbudsjettet 2018 under
Klima- og miljødepartementet

Tilråding fra Klima- og miljødepartementet 23. november 2018,
godkjent i statsråd samme dag.
(Regjeringen Solberg)

# Innledning

I denne proposisjonen legger Klima- og miljødepartementet fram forslag til endringer i statsbudsjettet for 2018.

# Endringsforslag

Kap. 1400 Klima- og miljødepartementet

Post 76 Støtte til nasjonale og internasjonale miljøtiltak, kan overføres

For å dekke økte kostnader i forbindelse med oppføringen av felles forskningsbygg i Ny Ålesund er det behov for øke bevilgningen på kap. 1473 post 70.

Det foreslås å redusere bevilgningen på kap. 1400 post 76 med 4,25 mill. kroner mot en tilsvarende økning av bevilgningen på kap. 1473 post 70, jf. omtale under kap. 1473 post 70.

Kap. 1412 Meteorologiformål

Post 70 Internasjonale samarbeidsprosjekt

Bevilgningen på posten dekker kontingenter til deltakelse i internasjonale meteorologiske organisasjoner. Oppdaterte anslag viser et mindrebehov på posten på 2,664 mill. kroner. Mindrebehovet skyldes i all hovedsak lavere kontingentkrav enn antatt i revidert budsjett.

Som følge av lavere medlemskontingent foreslås det å redusere bevilgningen på kap. 1412 post 70 med 2,664 mill. kroner.

Kap. 1420 Miljødirektoratet

Post 01 Driftsutgifter

Det er behov for å redusere bevilgningen som følge av at det ble bevilget 2 mill. kroner for mye til administrasjon og prosjektledelse i 2018 i forbindelse med pilotfase for skogplanting. Pilotfasen blir avsluttet i 2018.

Det foreslås å redusere bevilgningen på kap. 1420 post 01 med 2 mill. kroner.

Post 23 Oppdrags- og gebyrrelatert virksomhet, kan overføres

Inntekter på forurensningsområdet kap. 4420 post 04 er estimert til å bli 5,15 mill. kroner mer enn bevilget i statsbudsjettet for 2018. Den største delen av økningen i gebyrene forventes på biocid-gebyrer, grunnet økt arbeidsmengde med førstelandsgodkjenninger for fire norske virksomheter. Dette er nye oppgaver fra 2018 og det vil påløpe en god del merarbeid for Miljødirektoratet. De økte inntektene vil føre til tilsvarende økte utgifter under kap. 1420 post 23 på 5,15 mill. kroner.

Samtidig er Miljødirektoratets inntekter over kap. 4420 post 09 fra norske statlige instanser og internasjonale organisasjoner til internasjonale miljørelaterte oppdrag anslått å bli 2,9 mill. kroner lavere enn bevilgningen på posten. Dette vil redusere utgiftene på kap. 1420 post 23 tilsvarende.

Samlet foreslås det å øke bevilgningen på kap. 1420 post 23 med 2,25 mill. kroner, jf. omtale under kap. 4420 post 04 og post 09.

Post 34 Statlige erverv, nasjonalparker, kan overføres

Posten skal dekke utgifter til gjennomføring av den nasjonalparkplanen som følger av St.meld. nr. 62 (1991–92). Alle planlagte vernevedtak som følger av meldingen er vedtatt, men det gjenstår fortsatt utbetalinger i en del erstatningssaker. Oppjusterte kostnadsanslag for allerede vernede områder viser at det er behov for å øke tilsagnsfullmakten som gir dekning for kostnader i erstatningssaker som kommer til utbetaling etter 2018.

Det foreslås å øke tilsagnsfullmakten på kap. 1420 post 34 med 30,7 mill. kroner, fra 1 mill. kroner til 31,7 mill. kroner, jf. forslag til romertallsvedtak.

Post 63 Returordning for kasserte fritidsbåter

Alle utgifter til kommuner og interkommunale selskap til behandling av fritidsbåter som inngår i det kommunale ansvaret er budsjettert over kap. 1420 post 63. Imidlertid skal overføringer til kommunale og fylkeskommunale bedrifter som er organisert som selvstendige rettssubjekter føres under postene 70–85. Det innebærer at utgifter til disse skal føres under post 75. Anslått mindreforbruk under post 63 er beregnet til ca. 19 mill. kroner.

Det foreslås å redusere posten med 19 mill. kroner. Det er ikke behov for å oppjustere post 75 tilsvarende.

Post 69 Oppryddingstiltak, kan overføres, kan nyttes under postene 39 og 79

Opprydding i Sandefjordsfjorden er blitt billigere enn antatt, og noen tidligere budsjetterte prosjekter vil ikke bli realisert.

Det foreslås å redusere bevilgningen på kap. 1420 post 69 med 25 mill. kroner.

Post 74 CO2-kompensasjonsordning for industrien

Det årlige støttebeløpet til industrien blir utbetalt etterskuddsvis året etter støtteåret. I 2018 er det utbetalt CO2-kompensasjon til alle som var berettiget til det for 2017. Det er ingen pågående klagesaker som vil påvirke 2018-budsjettet. Bevilgningen på posten er på 496 mill. kroner. Utbetalingen på posten for 2018 vil være på 470 mill. kroner.

Det foreslås å redusere bevilgningen på kap. 1420 post 74 med 26 mill. kroner.

Post 75 Utbetaling av vrakpant, overslagsbevilgning

Det har vært svært stor usikkerhet rundt budsjetteringen av tilskudd til kasserte fritidsbåter, ekstra vrakpant ved utskifting av fossildrevet varebil med nullutslippskjøretøy, utbetaling av vrakpant til nye kjøretøygrupper og utbetaling av driftstilskudd til behandlingsanlegg som tar imot fritidsbåter og de nye kjøretøygruppene.

Det forventes et samlet mindrebehov på 161,5 mill. kroner som fordeler seg som følger:

* Tilskudd til behandlingsanlegg, kasserte kjøretøy – merbehov 43,5 mill. kroner
* Tilskudd til behandlingsanlegg, kasserte fritidsbåter – mindrebehov 110 mill. kroner
* Vrakpant bil (gammel ordning + nye kjøretøygrupper) – mindrebehov 2 mill. kroner
* Ekstra vrakpant varebiler – mindrebehov 90 mill. kroner
* Vrakpant fritidsbåter – mindrebehov 3 mill. kroner

Det foreslås å redusere bevilgningen på kap. 1420 post 75 med 161,5 mill. kroner.

Post 76 Refusjonsordninger, overslagsbevilgning

På posten utbetales refusjon av spilloljeavgift og refusjon av avgift på hydrofluorkarbon (HFK) og perfluorkarbon (PFK). I 2018 er det bevilget 129,46 mill. kroner på posten, hvorav 61,23 mill. kroner til spillolje og 68,23 mill. kroner til HFK/PFK-gasser. Mengde refusjonsberettiget spillolje forventes å bli som budsjettert. Prognosen tilsier et behov for å øke bevilgningen til refusjonsordningen for HFK/PKF-gasser, da det samles inn mer gass enn forventet.

Det foreslås å øke bevilgningen på kap. 1420 post 76 med 11,8 mill. kroner.

Kap. 1473 Kings Bay AS

Post 70 Tilskudd

Kings Bay AS fikk bevilget 20,5 mill. kroner til oppføring av nytt forskningsbygg i ordinært budsjett 2017. Selskapet har de siste to årene hatt store utfordringer med bygningsmassen i Ny-Ålesund som følge av at permafrosten tiner. Dette har ført til økte kostnader for nødvendig fundamentering.

Det foreslås å øke bevilgningen på kap. 1473 post 70 med 4,25 mill. kroner mot en tilsvarende reduksjon under kap. 1400 post 76, jf. omtale under kap. 1400 post 76.

Kap. 1481 Klimakvoter

Post 22 Kvotekjøp, generell ordning, kan overføres

For 2018 er det bevilget 144 mill. kroner til kjøp av klimakvoter. I tillegg er det overført 119,5 mill. kroner fra 2017. Det ligger an til at det blir levert færre kvoter enn lagt til grunn ved utarbeidelsen av budsjettet for 2018. Staten betaler først når kvoter er overført til statens konto i kvoteregisteret. Reduksjonen i antall leverte kvoter kan hovedsakelig forklares med forsinkelser, både som følge av forsinket igangsetting av nye prosjekter, og av at utstedelse av FN-godkjente kvoter er forsinket av ulike grunner. I noen tilfeller er prosjekter blitt redusert eller helt innstilt.

Det foreslås å sette ned bevilgningen på kap. 1481 post 22 med 44 mill. kroner, fra 144 mill. kroner til 100 mill. kroner.

Kap. 4420 Miljødirektoratet

Post 04 Gebyrer, forurensningsområdet

Inntekter på forurensningsområdet er estimert til å bli 5,15 mill. kroner mer enn bevilget i statsbudsjettet for 2018. Den største delen av økningen i gebyrene forventes på biocid-gebyrer grunnet økt arbeidsmengde med førstelandsgodkjenninger for fire norske virksomheter. Dette er nye oppgaver fra 2018.

Det foreslås å øke inntektsbevilgningen på kap. 4420 post 04 med 5,15 mill. kroner, og tilsvarende økning av bevilgningen på kap. 1420 post 23, jf. omtale under kap. 1420 post 23.

Post 09 Internasjonale oppdrag

Miljødirektoratets inntekter til internasjonale miljørelaterte oppdrag fra norske statlige instanser og internasjonale organisasjoner ventes å bli 2,9 mill. kroner lavere enn vedtatt bevilgning i 2018.

Det foreslås å redusere inntektsbevilgningen på kap. 4420 post 09 med 2,9 mill. kroner, med forslag om tilsvarende reduksjon i bevilgningen på kap. 1420 post 23, jf. omtale under kap. 1420 post 23.

Kap. 5578 Sektoravgifter under Klima- og miljødepartementet

Post 72 Fiskeravgifter

Den siste overføringen fra Statens fiskefond til kap. 5578 post 71 i 2017 på 1,056 mill. kroner ble bokført for sent til å bli registrert i regnskapet for 2017. Beløpet er i stedet innbetalt i januar 2018.

I tillegg ble inntektsbevilgningen på kap. 5578 post 72 satt 1 mill. kroner for lavt ved budsjetteringen av fondsbevilgningen i utarbeidelse av Prop. 1 S (2017–2018).

Det foreslås å øke bevilgningen på kap. 5578 post 72 med totalt 2,056 mill kroner, uten tilsvarende utgiftsøkning under kap. 1425.

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2018 under Klima- og miljødepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2018 under Klima- og miljødepartementet i samsvar med et vedlagt forslag.

Forslag

til vedtak om endringer i statsbudsjettet 2018 under
Klima- og miljødepartementet

I

I statsbudsjettet gjøres følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 1400 |  | Klima- og miljødepartementet |  |
|  | 76 | Støtte til nasjonale og internasjonale miljøtiltak, kan overføres, nedsettes med  | 4 250 000 |
|  |  | fra kr 102 230 000 til kr 97 980 000 |  |
| 1412 |  | Meteorologiformål |  |
|  | 70 | Internasjonale samarbeidsprosjekt, nedsettes med  | 2 664 000 |
|  |  | fra kr 151 424 000 til kr 148 760 000 |  |
| 1420 |  | Miljødirektoratet |  |
|  | 01 | Driftsutgifter, nedsettes med  | 2 000 000 |
|  |  | fra kr 679 328 000 til kr 677 328 000 |  |
|  | 23 | Oppdrags- og gebyrrelatert virksomhet, kan overføres, forhøyes med  | 2 250 000 |
|  |  | fra kr 134 282 000 til kr 136 532 000 |  |
|  | 63 | Returordning for kasserte fritidsbåter, nedsettes med  | 19 000 000 |
|  |  | fra kr 20 000 000 til kr 1 000 000 |  |
|  | 69 | Oppryddingstiltak, kan overføres, kan nyttes under postene 39 og 79, nedsettes med  | 25 000 000 |
|  |  | fra kr 86 962 000 til kr 61 962 000 |  |
|  | 74 | CO2-kompensasjonsordning for industrien, nedsettes med  | 26 000 000 |
|  |  | fra kr 496 041 000 til kr 470 041 000 |  |
|  | 75 | Utbetaling av vrakpant, overslagsbevilgning, nedsettes med  | 161 500 000 |
|  |  | fra kr 671 518 000 til kr 510 018 000 |  |
|  | 76 | Refusjonsordninger, overslagsbevilgning, forhøyes med  | 11 800 000 |
|  |  | fra kr 129 462 000 til kr 141 262 000 |  |
| 1473 |  | Kings Bay AS |  |
|  | 70 | Tilskudd, forhøyes med  | 4 250 000 |
|  |  | fra kr 46 642 000 til kr 50 892 000 |  |
| 1481 |  | Klimakvoter |  |
|  | 22 | Kvotekjøp, generell ordning, kan overføres, nedsettes med  | 44 000 000 |
|  |  | fra kr 144 000 000 til kr 100 000 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 4420 |  | Miljødirektoratet |  |
|  | 04 | Gebyrer, forurensningsområdet, forhøyes med  | 5 150 000 |
|  |  | fra kr 39 532 000 til kr 44 682 000 |  |
|  | 09 | Internasjonale oppdrag, nedsettes med  | 2 900 000 |
|  |  | fra kr 50 550 000 til kr 47 650 000 |  |
| 5578 |  | Sektoravgifter under Klima- og miljødepartementet |  |
|  | 72 | Fiskeravgifter, forhøyes med  | 2 056 000 |
|  |  | fra kr 16 484 000 til kr 18 540 000 |  |

II

Tilsagnsfullmakt

Stortinget samtykker i at Klima- og miljødepartementet i 2018 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

04N1xx2

|  |  |  |  |
| --- | --- | --- | --- |
| Kap.  | Post | Betegnelse | Samlet ramme |
| 1420 |  | Miljødirektoratet |  |
|  | 34 | Statlige erverv, nasjonalparker, kan overføres | 31,7 mill. kroner |